夜行潭溪上念仲原致中喬年茂元伯達皆有入山期以詩趣之
作者：劉子翬
朝代：宋

paragraphs: 長夏不見雨，袢暑故相病。
及茲顥氣回，一夕飛灑併。
攬衣步新凉，宇宙涵清潤。
月離南山高，水循雙澗靜。
流觀外既洽，至樂中潛應。
緬懷平生友，契闊時光運。
石峰許尋盟，有約殊未定。
事紛莽如塵，欲掃那得盡。
年衰覺世浮，慮澹知心勝。
良遊莫蹉跎，小暇即乘興。